b'\n_START_ARTICLE_\nPeter IV. Bolgarski\n_START_SECTION_\nIme\n_START_PARAGRAPH_\nPeter IV. se je pred kronanjem leta 1185 imenoval Teodor (Todor). Sprememba imena ka\xc5\xbee na poskus povezovanja s Petrom I. Bolgarskim, ki je bil po smrti razgla\xc5\xa1en za svetnika. Petrovo ime sta pred Teodorjem privzela \xc5\xbee vodja upora proti Bizantincem leta 1040 in 1072. V nekaterih virih se pojavljata tudi razli\xc4\x8dici Slavopet\xc4\x83r (slavni Peter) in Kalopet\xc4\x83r (dobri Peter).\n_START_SECTION_\nVodja revolucije\n_START_PARAGRAPH_\nLeta 1185 sta se Teodor in njegov mlaj\xc5\xa1i brat Ivan Asen v Kipseli pojavila pred bizantinskim cesarjem Izakom II. Angelom z zahtevo po pronoji. Cesar je omalova\xc5\xbeevalno odbil njuno zahtevo in Asenu prisolil klofuto. Ogor\xc4\x8dena brata sta se vrnila domov v Mezijo in izkoristila nezadovoljstvo prebivalstva zaradi visokih davkov, ki jih je uvedel bizantinski cesar za financiranje svojega vojnega pohoda proti Viljemu II. Sicilskemu in svoje poroke z Margareto Ogrsko, in dvignila upor proti bizantinski oblasti._NEWLINE_Upornikom ni uspelo takoj zasesti bolgarske zgodovinske prestolnice Preslav, zato so ustanovili novo prestolnico v T\xc4\x83rnovem, domnevnemu sredi\xc5\xa1\xc4\x8du upora. Leta 1186 je Izak II. Angel porazil upornike, vendar ni izkoristil svoje zmage. Zadovoljil se je s Petrovo izjavo o lojalnosti in se vrnil v Konstantinopel. Peter IV. in Ivan Asen sta s pomo\xc4\x8djo Kumanov, ki so \xc5\xbeiveli severno od Donave, utrdila svojo oblast in preko Stare planine (Balkan) vdrla v Trakijo. Naslednje leto je Izak II. Angel ponovno napadel Mezijo, vendar mu ni uspelo osvojiti niti T\xc4\x83rnovega niti Love\xc4\x8da in je nazadnje s podpisom mirovne pogodbe de facto priznal Drugo bolgarsko cesarstvo.\n_START_SECTION_\nBolgarski car\n_START_PARAGRAPH_\nKo so se med tretjim kri\xc5\xbearskim pohodom odnosi med Izakom II. Angelom in svetim rimskim cesarjem Friderikom I. zaostrili, sta Peter IV. in Ivan Asen leta 1189 v Ni\xc5\xa1u Frideriku ponudila voja\xc5\xa1ko pomo\xc4\x8d. Spori med Izakom in Friderikom so se kmalu zgladili in bolgarska ponudba se ni uresni\xc4\x8dila. Leta 1190 je Izaku II. Angelu uspelo ponovno prodreti do T\xc4\x83rnovega, zaradi bli\xc5\xbeajo\xc4\x8dih se kumanskih okrepitev s severa pa se je moral umakniti. Med umikom je na prelazu preko Stare planine je padel v zasedo Ivana Asena in se komaj re\xc5\xa1il. Ve\xc4\x8dino vojske in zakladnico je izgubil._NEWLINE_Zmaga nad Bizantinci je Ivanu Asenu prinesla slavo in Peter IV. ga je domnevno \xc5\xbee leta 1189 kronal za svojega sovladarja. Prepustil mu je T\xc4\x83rnovo in pohode proti Bizantincem in se brez abdikacije umaknil v Preslav. Po umoru Ivana Asena I. leta 1196 je napadel T\xc4\x83rnovo, oblegal morilca Ivanka in ga prisilil na beg v Konstantinopel. Pribli\xc5\xbeno leto kasneje so umorili tudi Petra IV.. Nasledil ga je mlaj\xc5\xa1i brat Ivan z vzdevkom Kalojan ali Ivanica, ki se mu je na prestolu pridru\xc5\xbeil \xc5\xbee leta 1196.'